Morten Bødskov (S), 2012-02-03:
Tak for det, formand.
Det Konservative Folkeparti og Venstre har fremsat et forslag til folketingsbeslutning, hvor regeringen opfordres til inden den 1. marts 2012 sammen med de lande, der har ratificeret FN's konvention om begrænsning af statsløshed, at tage initiativ til forhandlinger om en fælles international fortolkning eller ændringer af konventionen.
Formålet med en fælles fortolkning eller en ændring af konventionen skulle være, at en ansøgning om statsborgerskab fra en person, der er omfattet af konventionen, kan afvises eller sættes i bero i tilfælde, hvor landets sikkerhedstjeneste vurderer, at ansøgeren anses for at være til fare for landets sikkerhed.
Forslagsstillerne har dog anført, at Danmark skal overholde de internationale konventioner, som Danmark har ratificeret, og at det derfor bør accepteres, at statsløse personer omfattet af konventionen skal kunne opnå statsborgerskab på lempeligere vilkår end andre.
Forslaget er fremsat i forlængelse af den drøftelse, der har været under behandlingen i Folketinget af lovforslag nr. L 11, altså forslag til lov om indfødsrets meddelelse, og her selvfølgelig i relation til personer født statsløse i Danmark.
Jeg vil gerne understrege, at regeringen overholder Danmarks internationale forpligtelser, herunder også de forpligtelser, der følger af FN's konvention om begrænsning af statsløshed, og at regeringen støtter hovedformålet med konventionen om at begrænse statsløshed.
En person, der er født statsløs på en kontraherende stats territorium, vil efter konventionens artikel 1 kun kunne nægtes statsborgerret, hvis den pågældende er fundet skyldig i en forbrydelse mod statens sikkerhed eller idømt fængselsstraf på 5 år eller derover.
UNHCR understreger herudover, at anvendelsen af bestemmelsen i forbindelse med konventionens tilblivelse meget nøje blev afgrænset til kun at omfatte tilfælde, hvor en person var blevet dømt for en forbrydelse.
Det fremgår også af ministeriets brev af 9. november 2011, at det på baggrund af besvarelserne fra de adspurgte lande i forbindelse med den undersøgelse, som den tidligere integrationsminister, hr. Søren Pind, iværksatte, kan konstateres, at der er bred enighed om fortolkningen af konventionen.
Der er således enighed om, at meddelelse af statsborgerret i overensstemmelse med konventionen ikke kan gøres afhængig af andre betingelser end dem, der er anført i artikel 1, herunder at en person alene vil kunne nægtes statsborgerret, hvis den pågældende er fundet skyldig i en forbrydelse mod statens sikkerhed.
Det er ikke tilstrækkeligt, at den pågældende alene vurderes at kunne være til fare for statens sikkerhed.
I forbindelse med UNHCR's markering den 7-8. december sidste år, altså 2011, i Geneve af 60-års-jubilæet for FN's flygtningekonvention og 50-års-jubilæet for FN's konvention om begrænsning af statsløshed var der stor fokus på overholdelsen af internationale konventioner, herunder særlig at undgå eller i videst muligt omfang begrænse statsløshed.
UNHCR's højkommissær, Antonio Guterres, henviste under sin afsluttende tale til, at der særlig i relation til beskyttelsen af statsløse kunne konstateres et reelt gennembrud, at flere lande i 2011 har ratificeret den ene eller begge konventioner relateret til statsløshed, at yderligere 26 lande har tilkendegivet at ville ratificere konventionerne, og at 32 lande har givet tilsagn med henblik på at forbedre beskyttelsen af statsløse.
Endelig understregede Antonio Guterres, at landene har en forpligtelse til at drage nytte af den fremdrift til at gøre reduktion af statsløshed til en betydelig global prioritet.
Der er dermed i bred forstand fokus på efterlevelsen af de internationale forpligtelser og en særlig opbakning til det videre arbejde med begrænsningen af statsløshed.
Regeringen kan på den baggrund ikke støtte beslutningsforslaget, og regeringen er dermed heller ikke indstillet på at tage initiativ til at kontakte de lande, der i øvrigt har ratificeret konventionen, med henblik på forhandlinger om fortolkninger eller ændringer af konventionen. Tak for ordet.